Președintele infractor al PSD a devenit brusc mare reformator fiscal. Sub comanda condamnatului Liviu Dragnea, Parlamentul a desființat mai multe taxe.

Imaginea cu liderul penal al PSD vorbind de la tribuna Parlamentului despre „mica reformă“ fiscală pe care a gândit-o de dragul contribuabililor îngropați în taxe mi-a adus aminte de un anumit mod de operare al unor hoți de buzunare despre care am scris ca reporter de eveniment.

Pe aceeași tema: Imunitatea lui Oprea și reptilele rapace care luptă pentru supraviețuirea speciei

Pozând în persoane amabile puse pe fapte bune, tâlharii despre care vorbesc urmăreau discret bătrânele de la piață, pe drumul către casă. La piață observau locul în care pensionarele își pun portofelul cu bruma de bani. Apoi le pândeau pe stradă, așteptând momentul prielnic pentru a le jefui. De cele mai multe ori reușeau să sustragă portofelul bătrânelor la trecerea de pietoni, când se ofereau foarte amabili să le ajute pe victime să treacă strada în siguranță.

Bietele femei traversau fericite că nu le calcă vreun șofer neatent, fără să aibă habar că tocmai au rămas fără banii din care ar fi trebuit să‑și cumpere medicamentele pentru următoarele două săptămâni.

Cam despre asta este vorba cu toată tevatura provocată în Parlament de Liviu Dragnea.

x

Președintele infractor al PSD nu este animat de dorința să facă ceva bun, în interesul public. Con-damnatul aflat în suspendarea executării pedepsei se gândește doar cum să fraierească și la aceste alegeri cât mai mult electorat, pentru a putea avea iar acces la resursele statului prin guvernare. Resurse pe care vrea să le para-ziteze, nu să le folosească în interes public.

Simplul fapt că PSD putea să facă ce a vrut și nu a făcut, în domeniul reducerii taxelor, când a guvernat reprezintă dovada că inițiativa lui Dragnea este eminamente electorală și conține cu siguranță o agendă ascunsă, la fel cum tâlharul care ajuta bătrâne să traverseze strada o făcea numai ca să poată astfel să le fure banii de medicamente.

Dacă PSD va reuși să fraierească suficient de mulți alegători pentru a dobândi voturile necesare guvernării, prim-ministrul Liviu Dragnea ne va ține un discurs la fel de sforăitor, în care ne va spune că greaua moștenire a guvernării Cioloș a lăsat bugetul fără bani și că e nevoie de alte taxe noi care să acopere găurile produse prin operațiunea electorală de acum. Atunci va afla publicul că tocmai a rămas fără banii de medicamente.

Dacă nu câștigă alegerile, Dragnea se gândește că tot e bine, pentru că tocmai a generat o nouă problemă viitorului guvern pe care va putea să-l atace dacă nu găsește resurse bugetare ca să umple gaura.

Așadar, totul este pentru penalul Liviu Dragnea doar o problemă de șmecherie electorală și nimic mai mult. Este foarte posibil să-i țină șmecheria. Mulți dintre alegătorii naivi sunt în situația trecătorilor impresionați plăcut de imaginea cu bărbatul vânjos care face pași mărunți pe trecerea de pietoni și se poticnește în rând cu bătrânica pe care tocmai o jefuiește, fără ca nimeni să observe cum i-a subtilizat portofelul.

Alții știu bine că au în față un hoț, dar îl vor vota fără probleme pentru că fură și ei la rândul lor și au tot interesul ca lucrurile să nu se schimbe.

Electoratul pe care Dragnea îl păcălește poate să decidă majoritatea parlamentară și numele viitorului prim-ministru numai dacă este ajutat de alegătorii din categoria celor care știu bine ce hram poartă acest personaj. Ei sunt în categoria trecătorilor care observă că tâlharul a băgat mâna în buzunarul bătrânei, pe trecerea de pietoni, dar nu fac nimic pentru că nu vor să-și complice existența sau cred că nu e treaba lor.

Ar putea să-l oprească pe tâlhar, dar nu o fac cu bună știință. Când vine ziua în care bunica lor le spune plângând că cineva i-a furat banii de medicamente, realizează că au greșit în atitudine, dar este prea târziu.

Aceste alegeri nu sunt despre eficiența programelor electorale sau inteligența soluțiilor propuse pentru probleme punctuale și nici despre calitatea listelor de candidați.

Sunt despre hoții care speră să mai fraierească pentru încă patru ani electoratul, astfel încât să poată fura mai departe, după ce blochează ofensiva DNA care a început să-i bage la pușcărie.

Suntem la o răscruce de drumuri în care avem două căi de urmat. Într-o parte e calea lui Dragnea și a găștii penale încolonate în spatele președintelui infractor al PSD. Este aceeași mizerie, cum spuneau cei care au protestat în „revoluția“ Colectiv, indiferent de cum caută acum unii dintre ei să fraierească lumea.

Urmarește-l pe jurnalistul Mălin Bot și pe Facebook





